Document ID: 32014D0098

ΑΠΌΦΑΣΗ 2014/98/ΚΕΠΠΑ ΤΟΥ ΣΥΜΒΟΥΛΊΟΥ
της 17ης Φεβρουαρίου 2014
για την τροποποίηση της απόφασης 2011/101/ΚΕΠΠΑ σχετικά με περιοριστικά μέτρα κατά της Ζιμπάμπουε
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
Εκτιμώντας τα ακόλουθα:
(1)
Στις 15 Φεβρουαρίου 2011, το Συμβούλιο εξέδωσε την απόφαση 2011/101/ΚΕΠΠΑ σχετικά με περιοριστικά μέτρα κατά της Ζιμπάμπουε (1).
(2)
Το Συμβούλιο προέβη σε επανεξέταση της απόφασης 2011/101/ΚΕΠΠΑ, συνεκτιμώντας τις πολιτικές εξελίξεις στη Ζιμπάμπουε.
(3)
Τα περιοριστικά μέτρα θα πρέπει να ανανεωθούν έως τις 20 Φεβρουαρίου 2015.
(4)
Η αναστολή της απαγόρευσης ταξιδιού και της δέσμευσης περιουσιακών στοιχείων για τα περισσότερα από τα πρόσωπα και τις οντότητες που αναφέρονται στο παράρτημα I της απόφασης 2011/101/ΚΕΠΠΑ θα πρέπει επίσης να ανανεωθεί. Τα μέτρα αυτά θα πρέπει επίσης να ανασταλούν για ορισμένα άλλα επιπρόσθετα πρόσωπα που απαριθμούνται στο εν λόγω παράρτημα. Η εφαρμογή της απαγόρευσης ταξιδιού και της δέσμευσης περιουσιακών στοιχείων θα πρέπει να διατηρηθεί για δύο πρόσωπα και μία οντότητα που καθορίζονται στο εν λόγω παράρτημα.
(5)
Η απόφαση 2011/101/ΚΕΠΠΑ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2011/101/ΚΕΠΠΑ τροποποιείται ως εξής:
1)
Στο άρθρο 4, η παράγραφος 5 αντικαθίσταται από το ακόλουθο κείμενο:
«5. Τα κράτη μέλη μπορούν να χορηγούν εξαιρέσεις από τα μέτρα που επιβάλλει η παράγραφος 1, εφόσον η μετακίνηση είναι αιτιολογημένη για επείγοντες ανθρωπιστικούς λόγους ή, σε εξαιρετικές περιπτώσεις, για λόγους συμμετοχής σε διακυβερνητικές συνεδριάσεις και σε εκείνες που υποστηρίζονται ή φιλοξενούνται από την Ευρωπαϊκή Ένωση, όταν διεξάγεται πολιτικός διάλογος που αποσκοπεί απευθείας στην προαγωγή των στόχων της πολιτικής των περιοριστικών μέτρων, συμπεριλαμβανομένων της δημοκρατίας, των ανθρώπινων δικαιωμάτων και του κράτους δικαίου στη Ζιμπάμπουε.».
2)
Το άρθρο 10 αντικαθίσταται από το ακόλουθο κείμενο:
«Άρθρο 10
1. Η παρούσα απόφαση αρχίζει να ισχύει από την ημερομηνία της έκδοσής της.
2. Η παρούσα απόφαση εφαρμόζεται έως τις 20 Φεβρουαρίου 2015.
3. Τα μέτρα που αναφέρονται στο άρθρο 4 παράγραφος 1 και στο άρθρο 5 παράγραφοι 1 και 2, εφόσον εφαρμόζονται σε πρόσωπα και οντότητες που περιλαμβάνονται σε κατάλογο του παραρτήματος II, αναστέλλονται έως τις 20 Φεβρουαρίου 2015.
Η αναστολή αναθεωρείται ανά τρίμηνο.
4. Η παρούσα απόφαση επανεξετάζεται τακτικά και ανανεώνεται ή τροποποιείται, ανάλογα με την περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι της.».
Άρθρο 2
Τα πρόσωπα που καθορίζονται στο παράρτημα I της απόφασης 2011/101/ΚΕΠΠΑ και απαριθμούνται στο παράρτημα της παρούσας απόφασης προστίθενται στο παράρτημα II της απόφασης 2011/101/ΚΕΠΠΑ.
Άρθρο 3
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 17 Φεβρουαρίου 2014.

Labels: 18
5
11